钦定古今图书集成/明伦汇编/宫闱典/第119卷 > 《汉文帝杀薄昭论》程颐
## 钦定古今图书集成/明伦汇编/宫闱典/第119卷 > 《汉文帝杀薄昭论》程颐

薄昭杀汉使者，帝不忍加诛，使公卿从之饮酒，欲令
自引分，昭不肯，使群臣丧服往哭之，乃自杀。司马公
曰：“李德裕以为汉文诛薄昭，断则明矣，于义则未安
也。太后唯一弟而杀之，何以慰母氏之心哉？”魏文帝
曰：“舅后之家，但当养育以恩，而不当假借以权。既触
罪法，又不得不害。”诚文帝之始不防闲昭也，斯言得
之矣。然则欲慰母心，将慎之于始乎？程子曰：二公皆
执一之论，未画于义也。义既未安，则非明也。有所不
行，岂害其为公器哉？盖不得于义，则非恩之正，害恩
之正则不得为义矣。使薄昭盗长陵土，则太后维不
食而死，昭不可不诛也。其杀汉使，为类亦有异焉。若
昭有罪，命使往治，昭执而杀之，太后之心可伤也，昭
不可赦也，后若必丧其生，则存昭以全后可也；或与
忿争而杀之，则贷昭以慰母心可也。此之谓能权盖
先王之制也。《八议》设而后重轻得其宜，义岂有屈乎？
法主于义，义当而谓之屈法，不知法者也。